De Villiers, Van der Merwe skitter vir SpartansAB de Villiers in aksie vir die Spartans. Foto: GB Jordaan. AB de Villiers het Vrydagaand in sy 300ste T20-wedstryd 69 lopies van slegs 37 aflewerings vir die Tshwane Spartans teen die Paarl Rocks geslaan. De Villiers en Roelof van der Merwe (3/15) het gesorg dat die Pretorianers die Kapenaars heel gemaklik met agt paaltjies in hul Mzansi Superliga-wedstryd geklop het. Van der Merwe, wat deesdae internasionale krieket vir Nederland speel, spog met die beste boulontleding in vanjaar se reeks en hy het goed met Morné Morkel (2/22) gekombineer om die Paarl-manne tot 126 te beperk. Daarna het De Villiers en Heinrich Klaasen (36) die langsteel ingelê om die wedstryd binne 15 boulbeurte vir die Spartans te wen. Die 35-jarige De Villiers het al 8 339 lopies in sy 300 T20-wedstryde aangeteken teen ’n gemiddeld van 37,39, en ’n ongelooflike treftempo van byna 150 lopies per 100 aflewerings. Hy het reeds vier honderdtalle in dié formaat van die spel geslaan. Faf du Plessis speel ’n innoverende hou teen die Tswhane Spartans. Foto: GB Jordaan. Puntestand in die Mzansi Superliga vóór vandag se wedstryde: Die wedstryd tussen die Stars en die Rocks het reeds in Johannesburg begin en die tuisspan het sterk weggespring. Reeza Hendricks (44) en Temba Bavuma (28) het gesorg dat die Johannesburgers 83/1 ná 11 boulbeurte op die telbord gehad het.